A Tanács közös álláspontja

(2001. október 29.)

a gyémánt tiltott kereskedelme elleni küzdelemről, mint a konfliktusok megelőzéséhez és megoldásához történő hozzájárulásról

(2001/758/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 15. cikkére,

mivel:

(1) Az úgynevezett gyémántkonfliktusok szítják a legvéresebb afrikai konfliktusokat. Nyilvánvaló, hogy szükség van a konfliktusok megelőzését és megoldását elősegítő intézkedések megtételére.

(2) 2000. május 11-én és 12-én Kimberley-ben (Dél-Afrika) elindult az, a városról elnevezett folyamat, amely összehozza a fő gyémántexportáló, -feldolgozó és -importáló országokat a gyémántipar és a civil társadalom képviselőivel annak érdekében, hogy megvitassák és bevezessék a piacon a gyémántkonfliktusok beszüntetésére irányuló intézkedéseket.

(3) A kimberley-i folyamat egymást követő szakaszaiban folyamatosan kibontakozott a csiszolatlan gyémántokra vonatkozó nemzetközi tanúsítási rendszer létrehozásának célja, amely a nemzeti tanúsítási rendszereken és a nemzetközi szinten elfogadott minimumszabályokon alapul.

(4) 2001. október 29-én a Tanács felhatalmazta a Bizottságot, hogy egy kötelező nemzetközi megállapodás keretein belül tárgyaljon a nemzetközi tanúsítási rendszerről.

(5) 2000. december 1-jén az Egyesült Nemzetek Közgyűlése elfogadta a konfliktusok megelőzéséhez és megoldásához való hozzájárulásként a csiszolatlan gyémántokkal való tiltott kereskedelem és a fegyveres konfliktusok közötti kapcsolat megszakításáról szóló 55/56/2000 határozatot. A Közgyűlés 56. ülésszakának napirendjén szerepel a csiszolatlan gyémántok konfliktusokban betöltött szerepe.

(6) Az Egyesült Nemzetek Biztonsági Tanácsa szintén elfogadta a Libéria kormányzata elleni, a Sierra Leone-i, valamint az angolai lázadó mozgalmak elleni megszorító intézkedések meghozataláról szóló 1173(1998), 1295(2000), 1306(2000) és 1304(2000) határozatot. E határozatok értelmében a Tanács szintén elfogadott megszorító intézkedéseket.

(7) 2001 júniusában Göteborgban az Európai Tanács elfogadta az erőszakos konfliktusok megelőzésére vonatkozó programot, amely többek között kijelenti, hogy a konfliktusok megelőzésében az illegális gyémántkereskedelem elleni küzdelem fontos tényező.

(8) 2001. május 14-én az Európai Unió elfogadta az Afrikában a konfliktusok megelőzéséről, kezeléséről és megoldásáról szóló 2001/374/KKBP közös álláspontot [1], amely kijelenti különösen, hogy az Unió együttműködik a nagy értékű árucikkek illegális kitermelésére és kereskedelmére vonatkozó embargók egyetemes tiszteletben tartásának elősegítésében,

ELFOGADTA EZT A KÖZÖS ÁLLÁSPONTOT:

1. cikk

Az Európai Unió és annak tagállamai támogatják és elősegítik a nemzetközi közösség azon erőfeszítéseit, hogy megszakítsák a gyémántkonfliktusok és a fegyveres konfliktusok finanszírozása közötti kapcsolatot.

2. cikk

Az Európai Unió megjegyzi, hogy az Európai Közösség folytatja le a nemzetközi tanúsítási rendszernek egy kötelező nemzetközi megállapodás keretein belüli létrehozásával kapcsolatos tárgyalásokat.

3. cikk

Az 1. cikkben meghatározott célkitűzés elősegítése érdekében a tagállamok:

- megvitatják a gyémántkonfliktusok kérdését azok kétoldalú és többoldalú kapcsolataival összefüggésben,

- tanácskoznak elsősorban az Egyesült Nemzetekkel és az érintettekkel a gyémántkonfliktusok elleni küzdelem leghatékonyabb eszközeiről,

- felhívják a leginkább érintett országokat a kimberley-i folyamatban kidolgozott többoldalú megállapodás támogatására és az ahhoz történő csatlakozásra.

4. cikk

Ez a közös álláspont az elfogadása napján lép hatályba.

5. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 2001. október 29-én.

a Tanács részéről

az elnök

L. Michel

[1] HL L 132., 2001.5.15., 3. o.

--------------------------------------------------